Die Gereformeerde kerk Pretoria-Sunnyside was van 1958 tot 2003 ’n gemeente van die Gereformeerde Kerke in Suid-Afrika in die Klassis Suidelike Pretoria, een van vier klassisse (ringe) van dié kerkverband in Suid-Afrika se administratiewe hoofstad. Die gemeente het die voorstede Groenkloof, Lukasrand, Muckleneuk, gedeeltes van Sunnyside, Arcadia en Bryntirion omsluit. In die laaste jaar van sy bestaan het die dooplidmate 55 getel en die belydende lidmate 312. Einde 1997, toe Pretoria-Sunnyside deel was van die Klassis Pretoria-Sentraal, was daar 67 doop- en 444 belydende lidmate. Die laaste predikant was ds. P.W. Kurpershoek. Die Klassis Pretoria het in 1958 goedkeuring verleen vir die afstigting van die gemeente Pretoria-Sunnyside van Pretoria-Oos. Dit was destyds die enigste klassis in Pretoria en het uit 12 kerke bestaan. Pretoria-Oos het einde 1957 860 belydende lidmate en 325 dooplidmate gehad, die grootste gemeente in die klassis. Die afstigting van Pretoria-Sunnyside was nodig vanweë die groot groei in dié deel van Pretoria waar Sunnyside destyds ontwikkel het in ’n digbevolkte woonstelgebied. So het Pretoria-Sunnyside met nagenoeg 250 belydende en 125 dooplidmate afgestig en die moedergemeente gelaat met onderskeidelik 596 en 191.